CELEX: 52021PC0817
Language: el
Date: 2021-12-16
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2008/118/ΕΚ και της οδηγίας (ΕΕ) 2020/262 (αναδιατύπωση) όσον αφορά τα καταστήματα αφορολόγητων ειδών που βρίσκονται στον γαλλικό τερματικό σταθμό της σήραγγας της Μάγχης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.12.2021
            COM(2021) 817 final
            2021/0418(CNS)
            
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 2008/118/ΕΚ και της οδηγίας (ΕΕ) 2020/262 (αναδιατύπωση) όσον αφορά τα καταστήματα αφορολόγητων ειδών που βρίσκονται στον γαλλικό τερματικό σταθμό της σήραγγας της Μάγχης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Μετά την αποχώρηση του Ηνωμένου Βασιλείου από την Ευρωπαϊκή Ένωση, η παρούσα πρόταση επανεισάγει στην οδηγία για τους ειδικούς φόρους κατανάλωσης
                  1
                παλαιά διάταξη της οδηγίας 92/12/ΕΟΚ, η οποία αναγνωρίζει το ειδικό καθεστώς της σταθερής σύνδεσης της Μάγχης και την ομοιότητα της κατάστασής της με την κατάσταση ενός λιμένα. 
            
            
               Η πρόταση θα επαναφέρει προηγούμενη διάταξη που επιτρέπει την επαναλειτουργία καταστημάτων αφορολόγητων ειδών στον γαλλικό τερματικό σταθμό της σταθερής σύνδεσης της Μάγχης, όπως συμβαίνει ιδίως στους γαλλικούς λιμένες του Calais και της Δουνκέρκης και στον βρετανικό τερματικό σταθμό της σταθερής σύνδεσης της Μάγχης (Folkestone).
            
            
               Η σταθερή σύνδεση της Μάγχης είναι μια σιδηροδρομική σύνδεση, η οποία αποτελείται από μια σήραγγα που έχει διανοιχτεί σε δύο στοές και από μια στοά υπηρεσίας υπό τη Μάγχη, μεταξύ των σημείων Folkestone (Κent, Ηνωμένο Βασίλειο) και Coquelles (Pas-de-Calais, Γαλλία), καθώς και από τερματικούς σταθμούς ελέγχου της εισόδου και εξόδου στις σήραγγες. Έχει τα χαρακτηριστικά θαλάσσιας σύνδεσης με συνοριακούς ελέγχους στους δύο τερματικούς σταθμούς πρόσβασης στη σταθερή σύνδεση της Μάγχης.
            
            
               Η οδηγία 92/12/ΕΟΚ
                  2
                αναγνώρισε το ειδικό καθεστώς της σταθερής σύνδεσης της Μάγχης και εξομοίωσε την κατάστασή της με εκείνη ενός λιμένα όσον αφορά το καθεστώς των καταστημάτων αφορολόγητων ειδών. Σε αυτό οδήγησε η ανάγκη να ληφθεί υπόψη η νέα σύνδεση μεταξύ Γαλλίας και Ηνωμένου Βασιλείου, συγκρινόμενη με τα πορθμεία που παρέχουν τη θαλάσσια σύνδεση και, ως εκ τούτου, να δημιουργηθούν ισότιμοι όροι ανταγωνισμού μεταξύ της σταθερής σύνδεσης της Μάγχης και των θαλάσσιων συνδέσεων.
            
            
               Ωστόσο, η διάταξη αυτή δεν μεταφέρθηκε όταν, το 1999, καταργήθηκαν οι πωλήσεις αφορολόγητων ειδών μεταξύ κρατών μελών, διότι τα εν λόγω καταστήματα αφορολόγητων ειδών δεν διέθεταν προϊόντα σε επιβάτες που ταξίδευαν εκτός του φορολογικού εδάφους της Ένωσης.
            
            
               Ως εκ τούτου, σύμφωνα με τους ισχύοντες κανόνες της οδηγίας για τους ειδικούς φόρους κατανάλωσης, η λειτουργία καταστημάτων αφορολόγητων ειδών επιτρέπεται μόνο στους αερολιμένες και λιμένες της Ένωσης για πωλήσεις σε επιβάτες που έχουν προορισμό εκτός του φορολογικού εδάφους της Ένωσης. Αυτό δικαιολογείται προς αποφυγήν της φοροδιαφυγής και της κατάχρησης
                  3
               . 
            
            
               Στις 31 Δεκεμβρίου 2020, μετά την αποχώρηση του Ηνωμένου Βασιλείου από την Ευρωπαϊκή Ένωση, η σταθερή σύνδεση της Μάγχης κατέστη διασυνοριακή σύνδεση μεταξύ της Ένωσης και τρίτης χώρας. Σύμφωνα με τα όσα προβλέπει η οδηγία για τους ειδικούς φόρους κατανάλωσης, οι εταιρείες εκμετάλλευσης πορθμείων επανέφεραν τις πωλήσεις αφορολόγητων ειδών τα οποία διατίθεντο επί των πλοίων τους κατά τη διάρκεια του πλου προς το Ηνωμένο Βασίλειο. Καταστήματα αφορολόγητων ειδών έχουν επίσης ανοίξει στους λιμένες του Calais και της Δουνκέρκης. Επιπλέον, το Ηνωμένο Βασίλειο έχει ήδη χορηγήσει άδεια για τη λειτουργία καταστήματος στον τερματικό σταθμό της σταθερής σύνδεσης της Μάγχης στο Folkestone. Ωστόσο, σύμφωνα με τους ισχύοντες κανόνες, στον γαλλικό τερματικό σταθμό της σταθερής σύνδεσης της Μάγχης δεν μπορούν να ανοίξουν καταστήματα αφορολόγητων ειδών.
            
            
               Η πρόταση αποσκοπεί στο να παράσχει στους ταξιδιώτες που χρησιμοποιούν τη σταθερή σύνδεση της Μάγχης από τη Γαλλία προς το Ηνωμένο Βασίλειο σημεία πώλησης αφορολόγητων ειδών συγκρίσιμα με εκείνα που παρέχονται σε άτομα που ταξιδεύουν διά θαλάσσης από κράτος μέλος προς τρίτη χώρα. 
            
            
               Οι επιβάτες της σταθερής σύνδεσης της Μάγχης βρίσκονται στην ίδια θέση με τους επιβάτες που αναχωρούν διά θαλάσσης από το φορολογικό έδαφος της Ένωσης. Μετά τον έλεγχο των εισιτηρίων τους για το ταξίδι και την είσοδό τους στον τερματικό σταθμό που διαθέτει καταστήματα αφορολόγητων ειδών, οι επιβάτες της σταθερής σύνδεσης της Μάγχης βρίσκονται σε παρόμοια θέση με τους επιβάτες σε έναν λιμένα, κατά την έννοια ότι οι επιβάτες αυτοί πρόκειται να συνεχίσουν το ταξίδι τους προς τρίτη χώρα. 
            
            
               Ο τερματικός σταθμός της σταθερής σύνδεσης της Μάγχης δεν είναι συγκρίσιμος με σιδηροδρομικό τερματικό σταθμό, δεδομένου ότι σε αυτόν τον τερματικό σταθμό δεν σταματά συρμός αλλά μόνο αμαξοστοιχίες στις οποίες έχουν πρόσβαση μόνον οχήματα και όχι πεζοί επιβάτες. Οι επιβάτες που χρησιμοποιούν τη σταθερή σύνδεση της Μάγχης δεν μπορούν να εξέλθουν έως ότου φτάσουν στον προορισμό τους. Ως εκ τούτου, ο κίνδυνος μη συμμόρφωσης των ταξιδιωτών με τα όρια για επιτρεπόμενες εισαγωγές ελεύθερες από δασμούς και ειδικούς φόρους κατανάλωσης, και, κατά συνέπεια, ο φόρτος λόγω ελέγχων για τις τελωνειακές αρχές, θα είναι περιορισμένος και παρόμοιος με την περίπτωση των ατόμων που ταξιδεύουν με πλοίο ή αεροσκάφος.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Σύμφωνα με τους ισχύοντες κανόνες, καθορίζονται σαφώς οι περιπτώσεις στις οποίες επιτρέπονται οι πωλήσεις αφορολόγητων ειδών σε ταξιδιώτες που αναχωρούν από το έδαφος της Ένωσης ώστε να αποφεύγονται η φοροδιαφυγή και η κατάχρηση. Ο τερματικός σταθμός της σταθερής σύνδεσης της Μάγχης έχει τα χαρακτηριστικά λιμένα και συνδέεται απευθείας με τον λιμένα του Calais. Και οι δύο υποδομές καθιστούν δυνατή την πραγματοποίηση θαλάσσιου ταξιδιού υπό τους ίδιους όρους.
            
            
               
                  Ο ταξιδιώτης έχει καθορισμένο προορισμό προς τρίτη χώρα, και είναι ευκολότερο να ελεγχθεί η ποσότητα των αφορολόγητων ειδών που αυτός έχει αγοράσει. Ως εκ τούτου, ο κίνδυνος απάτης, ιδίως ο κίνδυνος οι επιβάτες να αγοράζουν αφορολόγητα είδη χωρίς να αναχωρούν από την Ένωση, είναι περιορισμένος.
               
            
            
               •Συνέπεια με άλλες πολιτικές της Ένωσης
            
            
               
                  Το μέτρο συνάδει με την ορθή λειτουργία της ενιαίας αγοράς και την ανάγκη διασφάλισης θεμιτού ανταγωνισμού. Θα ελαχιστοποιήσει τη διαφορετική μεταχείριση μεταξύ της σταθερής σύνδεσης της Μάγχης και των λιμένων του Calais και της Δουνκέρκης και μεταξύ του γαλλικού τερματικού σταθμού (Coquelles) και του βρετανικού τερματικού σταθμού (Folkestone), οι οποίοι θα μπορούσε να θεωρηθεί ότι βρίσκονται σε παρόμοια νομική και πραγματική κατάσταση για τους σκοπούς της οδηγίας για τους ειδικούς όρους κατανάλωσης. Επιπλέον, η μεταφορά επιβατών μέσω της σταθερής σύνδεσης της Μάγχης ανταγωνίζεται στην ίδια σχετική αγορά με τις θαλάσσιες μεταφορές. Η επαναφορά του ειδικού καθεστώτος αφορά αποκλειστικά τη μόνιμη σύνδεση της Μάγχης στον γαλλικό τερματικό σταθμό (Coquelles) και όχι τους σιδηροδρομικούς τερματικούς σταθμούς. Συνεπώς, το μέτρο δεν θα οδηγήσει σε αδικαιολόγητη στρέβλωση του ανταγωνισμού ή σε παρεμπόδιση της λειτουργίας της ενιαίας αγοράς. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Η οδηγία που προτείνεται θα τροποποιήσει την οδηγία για τους ειδικούς φόρους κατανάλωσης με βάση το άρθρο 113 της Συνθήκης για τη λειτουργία της Ευρωπαϊκής Ένωσης. Η εν λόγω διάταξη προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Ο τομέας της έμμεσης φορολογίας, ο οποίος καλύπτεται από το άρθρο 113 της ΣΛΕΕ, δεν εμπίπτει αυτός καθαυτός στην αποκλειστική αρμοδιότητα της Ευρωπαϊκής Ένωσης κατά την έννοια του άρθρου 3 της ΣΛΕΕ.
               
            
            
               Ωστόσο, σύμφωνα με το άρθρο 14 της οδηγίας 2008/118/ΕΚ, η λειτουργία καταστημάτων αφορολόγητων ειδών επιτρέπεται μόνο στους αερολιμένες και λιμένες της Ένωσης για πωλήσεις σε επιβάτες που έχουν προορισμό εκτός του φορολογικού εδάφους της Ένωσης.
            
            
               
                  Ως εκ τούτου, μόνο τροποποίηση της οδηγίας 2008/118 μπορεί να επιτρέψει το άνοιγμα καταστημάτων αφορολόγητων ειδών στον γαλλικό τερματικό σταθμό (Coquelles) της σταθερής σύνδεσης της Μάγχης. 
               
            
            
               •Αναλογικότητα
            
            
               Η πρόταση συνάδει με την αρχή της αναλογικότητας, υπό την έννοια ότι δεν υπερβαίνει τα αναγκαία για την επίτευξη των στόχων της Συνθήκης που συνδέονται με την ομαλή λειτουργία της ενιαίας αγοράς. 
            
            
               •Επιλογή της νομικής πράξης
            
            
               Προτείνεται η έκδοση οδηγίας με σκοπό την τροποποίηση της οδηγίας για τους ειδικούς φόρους κατανάλωσης.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Η παρούσα πρόταση αποτελεί τεχνική τροποποίηση των κανόνων για τα καταστήματα αφορολόγητων ειδών και, ως εκ τούτου, δεν συνιστά νέα πολιτική ή ουσιώδη μεταβολή της υφιστάμενης πολιτικής. 
            
            
               Αποτελεί άμεση συνέπεια της αποχώρησης του Ηνωμένου Βασιλείου από την Ευρωπαϊκή Ένωση και του γεγονότος ότι η μόνιμη σύνδεση της Μάγχης έχει καταστεί διασυνοριακή σύνδεση μεταξύ τρίτης χώρας και της Ένωσης.
            
            
               Η παρούσα πρόταση επαναφέρει προηγούμενη διάταξη
                  4
                η οποία επέτρεπε τη λειτουργία καταστημάτων αφορολόγητων ειδών στους τερματικούς σταθμούς της σταθερής σύνδεσης της Μάγχης. Ο στόχος της διάταξης αυτής εξηγήθηκε στην έκθεση της Επιτροπής του 1996 σχετικά με τα συστήματα ελέγχου από τον πωλητή που εφαρμόζουν τα κράτη μέλη: «Για να εξασφαλισθεί ίση μεταχείριση με τα πορθμεία, το Συμβούλιο επέτρεψε επίσης την πώληση αφορολόγητων ειδών και στους δύο ακραίους σταθμούς της σήραγγας της Μάγχης».
            
            
               Συνολικά, δεν υπάρχουν σημαντικές οικονομικές επιπτώσεις στην ενιαία αγορά, καθώς η διάταξη θα περιορίζεται στον γαλλικό τερματικό σταθμό της σταθερής σύνδεσης της Μάγχης και, ως εκ τούτου, θα εφαρμόζεται μόνο σε ένα σημείο πώλησης. Το ενδεχόμενο διαρροής φόρων θα είναι πολύ περιορισμένο.
            
            
               Πράγματι, ο τερματικός σταθμός της σταθερής σύνδεσης της Μάγχης δεν είναι συγκρίσιμος με σιδηροδρομικό τερματικό σταθμό, υπό την έννοια ότι δεν είναι προσβάσιμος σε πεζούς επιβάτες, αλλά μόνο σε οχήματα. Τα άτομα που ταξιδεύουν μέσω της σταθερής σύνδεσης της Μάγχης δεν μπορούν να μετακινούνται τόσο συχνά και τόσο ελεύθερα σε σύγκριση με τα άτομα που ταξιδεύουν διά ξηράς. Ο κίνδυνος απάτης είναι περιορισμένος.
            
            
               Επιπλέον, η κατάσταση της σταθερής σύνδεσης της Μάγχης είναι μοναδική στην Ευρώπη, δεδομένου ότι πρόκειται για υποθαλάσσια σήραγγα μεταξύ χώρας της ΕΕ και τρίτης χώρας.
            
            
               Για τους λόγους αυτούς, δεν κρίθηκε αναγκαία η διενέργεια εκτίμησης των επιπτώσεων ούτε η διεξαγωγή δημόσιας διαβούλευσης.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Οι ειδικοί φόροι κατανάλωσης δεν είναι ίδιοι πόροι. Ως εκ τούτου, η πρόταση δεν έχει επιπτώσεις στον προϋπολογισμό της Ένωσης.
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν απαιτείται σχέδιο εφαρμογής. Η παρούσα πρόταση επανεισάγει στην οδηγία για τους ειδικούς φόρους κατανάλωσης μια παλαιά διάταξη της οδηγίας 92/12/ΕΕΚ που αναγνωρίζει το ειδικό καθεστώς της σταθερής σύνδεσης της Μάγχης και εξομοιώνει την κατάστασή της με εκείνη ενός λιμένα ή ενός αερολιμένα. Το μέτρο δεν θα έχει σημαντικές οικονομικές επιπτώσεις στην ενιαία αγορά, καθώς θα περιορίζεται στον γαλλικό τερματικό σταθμό της σταθερής σύνδεσης της Μάγχης.
               
            
            
               2021/0418 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2008/118/ΕΚ και της οδηγίας (ΕΕ) 2020/262 (αναδιατύπωση) όσον αφορά τα καταστήματα αφορολόγητων ειδών που βρίσκονται στον γαλλικό τερματικό σταθμό της σήραγγας της Μάγχης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  5
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  6
               , 
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Το άρθρο 14 παράγραφος 1 της οδηγίας 2008/118/ΕΚ του Συμβουλίου
                  7
                επιτρέπει στα κράτη μέλη να απαλλάσσουν από την καταβολή του ειδικού φόρου κατανάλωσης τα υποκείμενα σε ειδικό φόρο κατανάλωσης προϊόντα τα οποία διατίθενται από τα καταστήματα αφορολογήτων ειδών, που βρίσκονται σε αερολιμένες και λιμένες της Ένωσης, προς πώληση σε ταξιδιώτες που μεταβαίνουν σε τρίτο έδαφος.
            
            
               (2)Η σταθερή σύνδεση της Μάγχης είναι μια σιδηροδρομική σύνδεση, η οποία αποτελείται από σήραγγα που έχει διανοιχτεί σε δύο στοές υπό τη Μάγχη, μεταξύ του Folkestone (Kent, Ηνωμένο Βασίλειο) και της Coquelles (Pas-de-Calais, Γαλλία). Διαθέτει μια στοά υπηρεσίας και τερματικούς σταθμούς ελέγχου της εισόδου και εξόδου στις σήραγγες σε αμφότερα τα άκρα. Έχει τα χαρακτηριστικά θαλάσσιας σύνδεσης με συνοριακούς ελέγχους στους δύο τερματικούς σταθμούς πρόσβασης. Και οι δύο υποδομές καθιστούν δυνατή την πραγματοποίηση θαλάσσιου ταξιδιού υπό τους ίδιους όρους. 
            
            
               (3)Ως εκ τούτου, ο τερματικός σταθμός της σταθερής σύνδεσης της Μάγχης θα πρέπει να θεωρηθεί ισοδύναμος με λιμένα κατά την έννοια του άρθρου 14 της οδηγίας 2008/118/ΕΚ. 
            
            
               (4)Λόγω της αποχώρησης του Ηνωμένου Βασιλείου από την Ένωση, η οποία οδήγησε στο άνοιγμα των καταστημάτων αφορολόγητων ειδών, ιδίως στους λιμένες του Calais και της Δουνκέρκης, καθώς και στον τερματικό σταθμό του Ηνωμένου Βασιλείου της σταθερής σύνδεσης της Μάγχης στο Folkestone, είναι σκόπιμο να επιτραπεί το άνοιγμα καταστημάτων αφορολόγητων ειδών στον γαλλικό τερματικό σταθμό της σταθερής σύνδεσης της Μάγχης στην Coquelles.
            
            
               (5)Δεδομένου ότι οι επιβάτες που χρησιμοποιούν τη μόνιμη σύνδεση της Μάγχης δεν μπορούν να εξέλθουν έως ότου φτάσουν στον προορισμό τους, ο κίνδυνος μη συμμόρφωσης των ταξιδιωτών με τα όρια για επιτρεπόμενες εισαγωγές ελεύθερες από δασμούς και ειδικούς φόρους κατανάλωσης, και, κατά συνέπεια, ο φόρτος ελέγχου για τις τελωνειακές αρχές, θα είναι περιορισμένος. Ωστόσο, προκειμένου να προλαμβάνεται οποιαδήποτε φοροδιαφυγή, φοροαποφυγή ή κατάχρηση, η Γαλλία θα λάβει τα αναγκαία μέτρα ελέγχου για να εξασφαλίσει την ορθή εφαρμογή της απαλλαγής από τον φόρο στα καταστήματα αφορολόγητων ειδών του γαλλικού τερματικού σταθμού της Coquelles.
            
         
         
            
               (6)Δεδομένου ότι η οδηγία (ΕΕ) 2020/262 του Συμβουλίου
                  8
                καταργεί και αντικαθιστά την οδηγία 2008/118/ΕΚ από τις 13 Φεβρουαρίου 2023, η αντίστοιχη διάταξη της οδηγίας (ΕΕ) 2020/262 θα πρέπει επίσης να τροποποιηθεί.
            
            
               (7)Συνεπώς, οι οδηγίες 2008/118/ΕΕ και (ΕΕ) 2020/262 θα πρέπει να τροποποιηθούν αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Τροποποίηση της οδηγίας 2008/118/ΕΚ
            
            
               Το άρθρο 14 της οδηγίας 2008/118/ΕΚ τροποποιείται ως εξής:
            
            
               (1)προστίθεται η ακόλουθη παράγραφος 1α:
            
            
               «1α. Η απαλλαγή που προβλέπεται στην παράγραφο 1 εφαρμόζεται επίσης στα προϊόντα που διατίθενται από καταστήματα αφορολογήτων ειδών που βρίσκονται στον γαλλικό τερματικό σταθμό της σήραγγας της Μάγχης στην Coquelles, σε επιβάτες κατόχους εισιτηρίων τα οποία ισχύουν για μεταφορά προς το Ηνωμένο Βασίλειο μέσω της σταθερής σύνδεσης της Μάγχης.»·
            
            
               (2)η παράγραφος 3 αντικαθίσταται με το ακόλουθο κείμενο:
            
            
               «3. Τα κράτη μέλη λαμβάνουν τα αναγκαία μέτρα για να διασφαλίζουν ότι οι απαλλαγές που προβλέπονται στις παραγράφους 1, 1α και 2 εφαρμόζονται κατά τρόπο ώστε να αποτρέπεται οποιαδήποτε φοροδιαφυγή, φοροαποφυγή ή κατάχρηση.».
            
            
               Άρθρο 2
            
            
               Τροποποίηση της οδηγίας (ΕΕ) 2020/262
            
            
               Το άρθρο 13 της οδηγίας (ΕΕ) 2020/262 τροποποιείται ως εξής:
            
            
               (1)προστίθεται η ακόλουθη παράγραφος 1α:
            
            
               «1α. Η απαλλαγή που προβλέπεται στην παράγραφο 1 εφαρμόζεται επίσης στα προϊόντα που διατίθενται από καταστήματα αφορολογήτων ειδών που βρίσκονται στον γαλλικό τερματικό σταθμό της σήραγγας της Μάγχης στην Coquelles, σε επιβάτες κατόχους εισιτηρίων τα οποία ισχύουν για μεταφορά προς το Ηνωμένο Βασίλειο μέσω της σταθερής σύνδεσης της Μάγχης.»·
            
            
               (2)η παράγραφος 3 αντικαθίσταται με το ακόλουθο κείμενο:
            
            
               «3. Τα κράτη μέλη λαμβάνουν τα αναγκαία μέτρα για να διασφαλίζουν ότι οι απαλλαγές που προβλέπονται στις παραγράφους 1, 1α και 2 εφαρμόζονται κατά τρόπο ώστε να αποτρέπεται οποιαδήποτε φοροδιαφυγή, φοροαποφυγή ή κατάχρηση.».
            
            
               Άρθρο 3
            
            
               Όταν ένα κράτος μέλος αποφασίζει να εφαρμόσει την απαλλαγή που προβλέπεται στο άρθρο 14 παράγραφος 1 της οδηγίας 2008/118/ΕΚ σύμφωνα με το άρθρο 1 της παρούσας οδηγίας, ή την απαλλαγή που προβλέπεται στο άρθρο 13 παράγραφος 1 της οδηγίας (ΕΕ) 2020/262 σύμφωνα με το άρθρο 2 της παρούσας οδηγίας, και θεσπίζει τις αναγκαίες νομοθετικές, κανονιστικές και διοικητικές διατάξεις για την εφαρμογή της παρούσας οδηγίας, κοινοποιεί αμέσως στην Επιτροπή το κείμενο των εν λόγω διατάξεων.  
            
            
               Οι διατάξεις αυτές, όταν θεσπίζονται από το κράτος μέλος, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος με τον οποίον γίνεται η εν λόγω αναφορά καθορίζεται από το κράτος μέλος.
            
         
         
            
               Άρθρο 4
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12), η οποία καταργήθηκε και αντικαταστάθηκε από την οδηγία (ΕΕ) 2020/262, η οποία θα αρχίσει να ισχύει στις 13 Φεβρουαρίου 2023.
               
               
                  
                     (2)
                  
                        Οδηγία 92/12/ΕΟΚ του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (ΕΕ L 76 της 23.3.1992, σ. 1).
               
               
                  
                     (3)
                  
                        Αιτιολογική σκέψη 14 της οδηγίας 2008/118/ΕΚ του Συμβουλίου.
               
               
                  
                     (4)
                  
                        Άρθρο 28 της οδηγίας 92/12/ΕΟΚ του Συμβουλίου.
               
               
                  
                     (5)
                  
                        ΕΕ C  της , σ. .
               
               
                  
                     (6)
                  
                        ΕΕ C  της , σ. .
               
               
                  
                     (7)
                  
                        Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας (ΕΕ) 92/12/ΕΟΚ (ΕΕ L 9 της 14.1.2009, σ. 12).
               
               
                  
                     (8)
                  
                        Οδηγία (ΕΕ) 2020/262 του Συμβουλίου, της 19ης Δεκεμβρίου 2019, για τη θέσπιση του γενικού καθεστώτος των ειδικών φόρων κατανάλωσης (ΕΕ L 58 της 27.2.2020, σ. 4).